4. การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์

บริษัท บูติคนิวซิตี้ จำกัด (มหาชน) เป็นผู้จัดจำหน่ายสินค้าเสื้อผ้าสำเร็จรูป และเครื่องหนังสตรีได้รับลิขสิทธิ์ในการจัดจำหน่ายเสื้อผ้าภายใต้ชื่อสินค้าที่มีชื่อเสียงคือ GUY LAROCHE, C&D, LOF• FI• CIEL, JOUSSE, FERAUD, FLIP, GSP, SWITCH, UNIFORM SPECIALIZER, STEPHANIE และ I LOVE

Guy Laroche

แบรนด์แฟชั่นจากฝรั่งเศสที่ได้รับการยอมรับและชื่นชมอย่างสูง
มีเอกลักษณ์เป็นที่รู้จักมาอย่างยาวนานในเรื่องของสไตล์ที่ให้ความรู้สึกหรูและสง่างาม Guy
Laroche ก่อตั้งขึ้นในปี 1956 และได้ออกคอลเลคชั่นประเภทพร้อมใส่ (Ready-to-wear)
เป็นครั้งแรกในปี 1961 ดีไซเนอร์ของ Guy Laroche
เป็นที่เลื่องลือว่ามีฝีมือขั้นสุดยอดในการออกแบบและตัดเย็บชุดเข้ารูป
รวมถึงการคัดสรรเนื้อผ้าและลวดลายที่เป็นทางยาวอันเป็นเอกลักษณ์เฉพาะตัว
ทำให้เรือนร่างของผู้หญิงดูโค้งเว้า เต็มไปด้วยเสน่ห์ดึงดูดใจ Guy Laroche
คือแฟชั่นที่สร้างสรรค์ขึ้นเพื่อผู้หญิงที่มีบุคลิกสง่างาม มีวุฒิภาวะสูง
และยังสนุกกับแฟชั่นร่วมสมัยสไตล์ฝรั่งเศส Urban Biz
คือคอลเลคชั่นชุดทำงานที่มีทั้งความสมาร์ทและความสปอร์ต ให้การเคลื่อนไหวที่คล่องตัว
กระฉับกระเฉง และล่าสุด The Voyage คอลเลคชั่นที่ใช้เนื้อผ้าพิเศษ ไม่เป็นรอยยับ ดูแลง่าย
ให้ลุคที่ดูสบายๆ มีความเก๋ และทันสมัย

C & D

แนวคิดของ C&D คือการเสาะหาวัสดุจากธรรมชาติมาใช้สร้างสรรค์ชุดสวยที่สวมใส่สบาย
ดีต่อสุขภาพของผู้สวมใส่ และต่อโลกใบนี้
การใช้ทรัพยากรของโลกอย่างยั่งยืนจึงเป็นสิ่งที่เราให้ความสำคัญ ผู้หญิงที่เลือกใช้ C&D
คือผู้หญิงทันสมัย วางตัวได้อย่างเหมาะสม
และแน่นอนว่าพวกเธอใส่ใจในสินค้าที่ซื้อว่ามีผลกระทบต่อสิ่งแวดล้อม สังคม และเศรษฐกิจ
อย่างไรบ้าง C&D เชื่อว่าการช่วยให้ความงดงามของธรรมชาติคงอยู่อย่างยั่งยืน
ควบคู่ไปกับการบริโภคอย่างมีความรู้และเคารพต่อธรรมชาติ คือแนวคิดที่ทำให้เป็นจริงได้
เป็นวิถีที่จะช่วยให้โลกของเรามีสุขภาพที่ดีและมีความสุขขึ้น

LOF-FI-CIEL

LOF-FI-CIEL
เชื่อว่าผู้หญิงที่มีความมุ่งมั่นเพื่อไปให้ถึงจุดสูงสุดของอาชีพควรจะได้รับการเคารพและชื่นชม
ผู้หญิงนักบริหารที่มีความแข็งแกร่งจะแสดงออกถึงความสำเร็จและความยึดมั่นในกฎเกณฑ์ผ่านสไตล์การแต่งตัวที่สง่างาม
มีความน่ายำเกรง
และไม่ละเลยองค์ประกอบสำคัญที่ทำให้พวกเธอยังคงความงดงามแบบผู้หญิงด้วยดีไซน์ที่มีสไตล์และความคลาสซี่
สะท้อนความเป็นนักบริหารที่ประสบความสำเร็จในหน้าที่การงาน

Jousse

Jousse
ชื่นชมผู้หญิงรุ่นใหม่ที่สามารถสร้างสมดุลที่ลงตัวระหว่างชีวิตการทำงานอันคร่ำเคร่งกับชีวิตส่วนตัวที่สนุกสนานมีสีสัน
พวกเธอทันสมัย รู้จักการสร้างเครือข่ายทางสังคม (Social Networking)
และคอยอัพเดทข้อมูลต่างๆ โดยใช้เทคโนโลยีสื่อสารที่ก้าวล้ำ Jousse Executive
คือคอลเลคชั่นที่สร้างสรรค์ขึ้นเพื่อผู้หญิงนักบริหารรุ่นใหม่
สามารถนำมามิกซ์แอนด์แมตช์ได้อย่างหลากหลายและลงตัว เหมาะเป็นชุดทำงานที่สวมใส่สบาย
มีลูกเล่นเก๋ๆ แต่ดูสมาร์ทสไตล์คนรุ่นใหม่ Jousse Society
ดีไซน์ที่เติมเต็มชีวิตส่วนตัวของผู้หญิงแบบ Jousse ผู้หญิงสวยสง่า มีสไตล์แบบคนรุ่นใหม่

Feraud

Louis Feraud คือศิลปินและนักออกแบบเสื้อผ้าชั้นสูงที่ชนะเลิศรางวัล Golden Thimble Award
ในปี 1978 และอีกครั้งในปี 1984 เป็นศิลปินแนวแอ็บสแตร็กท์ที่มีพรสวรรค์โดยธรรมชาติ
เขาสามารถประยุกต์พรสวรรค์นี้ลงบนผืนผ้าให้กลายเป็นลวดลายที่สร้างความงดงามให้กับผู้หญิงได้อย่างน่าทึ่ง
ผลงานการออกแบบของ Feraud เน้นความสง่างาม หรูหรา และรายละเอียดที่วิจิตรงดงาม
สร้างความโดดเด่นให้กับผู้สวมใส่อย่างไร้ที่ติ

Flip

เสื้อผ้าที่แพรวพราวด้วยลูกเล่น สามารถปรับเปลี่ยนฟังก์ชั่นการใช้งานหรือเพียงแค่กลับด้าน (Flip)
เพื่อสร้างลุคใหม่ๆ ในพริบตา เปิดโอกาสให้ผู้สวมใส่ได้เล่นสนุกอย่างสร้างสรรค์
เกิดเป็นสไตล์ที่หลากหลาย
ชุดหนึ่งชุดสามารถนำมาสวมใส่ในสไตล์ที่ต่างกันอย่างสุดขั้วได้อย่างคาดไม่ถึง Flip
มีหลากหลายรูปทรงให้เลือก เป็นสตรีทแฟชั่นที่ดูเท่ มีสไตล์ สวมใส่ได้ในโอกาสต่างๆ
คุณจะสนุกกับการมิกซ์แอนด์แมตช์ไอเท็มต่างๆ ที่สามารถกลับด้านใส่ จากเดรสกลายเป็นกระโปรง
จากกระโปรงกลายเป็นเสื้อ หรือจากเดรสลายดอกไม้สวยหวานกลายเป็นลายกราฟิกสุดเท่ แค่
Flip

SWITCH Gold Label

SWITCH เติมความล้ำให้กับแฟชั่นคลาสสิคของผู้หญิงด้วยชุดที่โดดเด่นสะดุดตา และสามารถสวมใส่ได้

ในหลากหลายโอกาส
เรือนร่างของผู้หญิงจะถูกปรับให้ดูเก๋ไม่เหมือนใครด้วยการผสมผสานรูปทรงทาง

สถาปัตย์สุดเท่ SWITCH จึงเป็นสไตล์ที่ผู้หญิงเก๋ เป็นตัวของตัวเองสูงมองหา
เป็นสไตล์ที่ผสมผสานแฟชั่นสมัยใหม่และความคลาสสิคเข้าด้วยกันอย่างลงตัว มีสไตล์

GSP

GSP ชื่นชมผู้หญิงที่มีความทันสมัยและมีความมั่นคงในอาชีพ
ไลฟ์สไตล์ของเธอมีทั้งความกระฉับกระเฉงและสง่างามในเวลาเดียวกัน ศิลปะล้ำค่า
แฟชั่นที่สวยงาม และเทรนด์ของแต่ละซีซั่น คือสิ่งที่ GSP ให้ความสำคัญ โดยถ่ายทอดผ่าน 3
แบรนด์ลูกของเรา คือ GSP Sport เพื่อผู้หญิงแอคทิฟ รักการเดินทางท่องเที่ยวไปทั่วโลก
ด้วยชุดที่สวมใส่สบายอย่างมีสไตล์ GSP Professional ชุดทำงานสำหรับผู้หญิงที่ชอบลุคสมาร์ท
สวยเฉียบทุกรายละเอียด มีความคิดสร้างสรรค์และทันสมัย GSP Gorgeous
ชุดหรูสำหรับการออกงานสังคมต่างๆ รวมถึงปาร์ตี้สุดสัปดาห์ที่ต้องการความสวยเลิศหรูเป็นพิเศษ

Uniform Specializer

สร้างความเป็นเอกภาพให้กับองค์กรของคุณอย่างมีสไตล์ ด้วยชุดยูนิฟอร์มจาก Uniform
Specializer บริษัท บูติก นิวซิตี้ จำกัด ได้สร้างสรรค์ Uniform Specializer
แผนกที่มีความชำนาญพิเศษด้านการออกแบบตัดเย็บยูนิฟอร์มให้กับหลากหลายองค์กร
โดยมีบริการทั้งการออกแบบ และการตัดเย็บที่มีขนาดให้เลือกสวมใส่มากมาย หมดปัญหาเรื่องรูปร่าง

การออกแบบ (Design)

การออกแบบของ Uniform Specializer จะอยู่บนพื้นฐานของการศึกษาภาพลักษณ์องค์กร
ซึ่งรวมถึงโลโก้ สโลแกน ไอคอนต่างๆ ลักษณะการดำเนินการ สถานที่ให้บริการ
ไปจนถึงวิสัยทัศน์และวัตถุประสงค์ขององค์กรอย่างละเอียดและทำความเข้าใจอย่างลึกซึ้ง
จากนั้นจึงสร้างสรรค์ออกมาเป็นองค์ประกอบต่างๆ ตั้งแต่สีสันที่เหมาะสม แพตเทิร์น เนื้อผ้า
การตัดเย็บ รูปทรง รวมไปถึงการเลือกใช้องค์ประกอบเสริมอย่างผ้าพันคอ เนคไท เข็มขัด
กระเป๋า การออกแบบของเราจะช่วยให้พนักงานมีความภูมิใจ มั่นใจในองค์กร
และกระตือรือร้นในการปฏิบัติหน้าที่ ซึ่งทั้งหมดนี้ก็เพื่อสร้างภาพลักษณ์องค์กรให้มีความเป็นเอกภาพ
มีความเป็นมืออาชีพ สร้างความประทับใจให้กับคู่ค้าทางธุรกิจ

การตัดเย็บที่มีขนาดให้เลือกอย่างหลากหลาย (Tailoring)

Uniform Specializer
มียูนิฟอร์มหลากหลายขนาดให้เลือกตามรูปร่างของผู้สวมใส่ซึ่งรวมถึงความต้องการเฉพาะตัวที่แตกต่างกันออกไป
คุณภาพชั้นเลิศและการจัดส่งที่ตรงเวลาคือจุดแข็งของเราที่สร้างความพึงพอใจสูงสุดให้กับลูกค้ามาอย่างต่อเนื่อง

Stephanie

Stephanie คือคอลเลคชั่นชุดทำงานสำหรับทั้งหญิงและชายที่มีความมั่นใจ ดูดี เรียบโก้
ในราคาที่เป็นเจ้าของได้สบายๆ การตัดเย็บเรียบร้อยได้มาตรฐาน เนื้อผ้าดูแลง่าย
เหมาะกับการสวมใส่เป็นประจำ

I Love

Self Love (รักตนเอง)

Live your life to the fullest หรือ Live life your best

Family Love (รักครอบครัว)

Take good care of your loved ones.

Organization Love (รักองค์กร)

Manage to unify your organization

(Life philosophy of Dr. Tiem Chokwattana)

การแบ่งกลุ่มเป้าหมายของบริษัทนั้น สามารถแบ่งได้หลายวิธีในทางการตลาด
ดังที่ได้ระบุสำหรับแต่ละตราสินค้า โดยรวมแล้วบริษัทมุ่งเน้นกลุ่มสุภาพสตรี
ตั้งแต่วัยเริ่มทำงานจนกระทั่งประสบความสำเร็จในชีวิต ในทุกสถานะไม่ว่าจะเป็นช่วงเวลาพักผ่อน
ทำงาน หรือ ออกสังคม และในปัจจุบันบริษัทมุ่งเน้นการจัดจำหน่ายโดยวิธีค้าปลีก(Retail)
กลุ่มเป้าหมายจึงเป็นผู้ใช้สินค้าโดยตรง (End User)
ซึ่งมีความผูกพันกับบริษัทในด้านความเชื่อถือในคุณภาพสินค้าและบริการ ทั้งนี้เนื่องมาจากบริษัทมีแหล่ง
สินค้าที่เป็นเสื้อผ้าและเครื่องหนังที่ได้รับการยอมรับในด้านคุณภาพในระดับสากล

(2) การตลาดและภาวะการแข่งขัน

โครงสร้างตลาดและกลุ่มคู่แข่งที่สำคัญ

บริษัทจัดอยู่ในตลาดสินค้าเสื้อผ้าแฟชั่นสตรีระดับสูงของประเทศไทย ซึ่งมีโครงสร้างที่สามารถ

แบ่งออกได้เป็น 4 กลุ่มตามแหล่งที่มาดังต่อไปนี้

1.  กลุ่มสินค้าแฟชั่นนำเข้าระดับทั่วไป

2.  กลุ่มสินค้าแฟชั่นนำเข้าระดับสูง

3.  กลุ่มสินค้าแฟชั่นที่ผลิตภายใต้ลิขสิทธิ์

4.  กลุ่มสินค้าแฟชั่นที่ออกแบบในประเทศ

ในปัจจุบันถึงแม้ว่าจะมีผู้ประกอบการขายสินค้าในทั้ง 4
กลุ่มนี้เป็นจำนวนมากแต่ยังไม่มีผู้ประกอบการใดมีส่วนแบ่งการตลาดเป็นนัยสำคัญ

ในปีนี้จากการที่มีการเปิดเสรีทางการค้า
สินค้าจากต่างประเทศเข้ามาในประเทศไทยเป็นจำนวนมาก
กลุ่มใหม่ที่เริ่มเข้ามาคือกลุ่มสินค้าแฟชั่นนำเข้าระดับทั่วไป
ซึ่งสินค้าเหล่านี้แม้ว่าจะเป็นตราสินค้าที่มาจาก ประเทศที่มีชื่อเสียงทางแฟชั่นแต่
ตัวสินค้าผลิตจากประเทศที่มีมาตราฐานแรงงานต่ำทำให้คุณภาพของสินค้าไม่ได้อยู่ในระดับที่สูง
อย่างไรก็ตามจากราคาที่ต่ำค่อนข้างมากทำให้สินค้าเหล่านี้เริ่มมีส่วนแบ่งการตลาด
เพิ่มขึ้นอย่างมีนัยสำคัญ
และจะมีเพิ่มขึ้นอย่างต่อเนื่องตลาดในเวลานี้จึงเป็นการแข่งขันกันสร้างการรับรู้ ของผู้บริโภค
และจะต้องสร้างการรับรู้ให้ผู้บริโภคเข้าใจถึงคุณภาพในระดับต่างๆอย่างชัดเจน

ปัจจัยความสำเร็จของพาณิชยกรรม/ธุรกิจ

ปัจจัยหลักแห่งความสำเร็จของอุตสาหกรรมเสื้อผ้าแฟชั่นสามารถสรุปได้ดังต่อไปนี้

1.  ความเข้าใจในผู้บริโภค และจิตวิทยามวลชน :
    ผลิตสินค้าแฟชั่นจะต้องมีความเข้าใจในกระแสสังคม รสนิยม
    และการใช้ชีวิตของผู้บริโภคเป็นอย่างดี เพื่อที่จะนำเสนอสินค้าที่เหมาะสม และเป็นที่นิยม
    ของตลาด ให้กับผู้บริโภคอย่างผิดพลาดน้อยที่สุด

2.  คุณภาพและราคาสินค้า : ในตลาดของสินค้าแฟชั่นระดับสูง คุณภาพของสินค้าจะต้องมีคุณภาพใน
    ระดับที่ไม่มีความผิดพลาด ในขณะที่จำหน่ายในราคาที่เหมาะสม

3.  ภาพลักษณ์ของตราสินค้า และประชาสัมพันธ์ : สินค้าแฟชั่นเป็นสินค้าที่มีความใหม่เสมอ ดังนั้น
    จะต้องมีการสื่อสารที่ชัดเจนให้กับผู้บริโภคตลอดเวลา โดยสาส์นที่ใช้สื่อสารนั้นจะต้องสอดคล้อง
    กับภาพลักษณ์หลักของสินค้าเพื่อสร้างให้เกิดตลาดในระยะยาว

4.  การเข้าถึงผู้บริโภค : ในปัจจุบันจากการที่มีรูปแบบการค้าใหม่ ๆ
    เกิดขึ้นมากมายทำให้การดำเนิน ชีวิตของผู้บริโภคเปลี่ยนแปลงไป การสรรหาช่องทางใหม่ๆ
    ในการจัดจำหน่าย จึงเป็นโอกาสที่ สำคัญของผู้ที่อยู่ในพาณิชยกรรม/ธุรกิจนี้

5.  ระบบงาน : เนื่องจากกลุ่มสินค้าแฟชั่นเป็นกลุ่มสินค้าที่เปลี่ยนแปลงเร็ว
    ระบบงานจึงต้องมีความ ยืดหยุ่นสูง ขณะเดียวกันจะต้องคงไว้ซึ่งความถูกต้อง แม่นยำ
    รวดเร็วทันเหตุการณ์ เพื่อให้เกิดความ ได้เปรียบในการแข่งขันอยู่ตลอดเวลา

โอกาสและอุปสรรค

กรอบความร่วมมือประชาคมเศรษฐกิจอาเซียน เริ่มเป็นที่มีความสำคัญมากขึ้น
มีการขยายตัวเพิ่มขึ้นของศูนย์การค้า หลายแห่งในภูมิภาคอย่างค่อนข้างรวดเร็ว
ประกอบกับราคาสินค้าการเกษตรที่มีแนวโน้มจะสูงขึ้น
ทำให้กำลังซื้อของลูกค้าในส่วนของภูมิภาคสูงขึ้นตาม
เป็นโอกาสที่สำคัญสำหรับบริษัทที่จะมีการเติบโตอย่างรวดเร็ว

อย่างไรก็ตามการขยายตัวอย่างรวดเร็วยังต้องคำนึงถึงอัตราเงินลงทุนที่จะต้องลง
การขยายตัวของกำลังผลิต ซึ่งทำให้บริษัทจะต้องหาแหล่งเงินทุน
และหาแหล่งผลิตสินค้าเพิ่มอย่างเหมาะสม เพื่อให้สอดคล้องกับการเจริญเติบโต
ถือเป็นความท้าทายอย่างหนึ่งสำหรับบริษัท การขยายตัวจึงต้องทำอย่างรอบคอบและระมัดระวัง
เพื่อไม่ให้เกิดความเสี่ยงที่สูงเกินไป

นอกจากนี้ AEC ยังทำให้เกิดการเปิดตัวของสินค้านำเข้าใหม่ๆมากมาย
ซึ่งจะเพิ่มการแข่งขันภายในตลาดอย่างมีนัยสำคัญ

การจัดจำหน่ายและช่องทางการจำหน่าย 

  บริษัทฯ มีช่องทางการจัดจำหน่าย 3 ช่องทางคือ

  1. ค้าปลีก บริษัทฯ มีสาขาทั้งสิ้น 58 แห่ง ทั่วเขตกรุงเทพฯ โดยมีสัดส่วนในการจำหน่ายร้อยละ
  56.95 ของมูลค่าการจัดจำหน่ายทั้งหมด

  2. ค้าส่ง ขายให้กับห้างสรรพสินค้าในเขตกรุงเทพฯ, ต่างจังหวัด และบริษัทฯในเครือฯ
  โดยมีสัดส่วนในการจำหน่าย ร้อยละ 20.14 ของมูลค่าการจัดจำหน่ายทั้งหมด

  3. การให้บริการ เครื่องแบบเฉพาะกิจ จำหน่ายให้กับหน่วยงานของรัฐและเอกชน
  โดยมีสัดส่วนในการจำหน่ายร้อยละ 22.86 ของมูลค่าการจัดจำหน่ายทั้งหมด

สัดส่วนการขายส่งให้กับลูกค้า 10 รายแรกรวมแล้วน้อยกว่า 20%

(3) การจัดหาผลิตภัณฑ์เพื่อจำหน่าย

+-------------------------------------------+--------------------------+
| สินค้า                                      | ผู้จำหน่าย                  |
+-------------------------------------------+--------------------------+
| GSP, JOUSSE, เครื่องแบบเฉพาะกิจ              | บริษัท บ้านประจวบ จำกัด      |
|                                           |                          |
|                                           | บริษัท ภูเพชร จำกัด          |
+-------------------------------------------+--------------------------+
| LOF• FI• CIEL, FERAUD, C&D                | บริษัท ศิริชัยเกียรติ จำกัด      |
+-------------------------------------------+--------------------------+
| GUY LAROCHE, FLIP, SWITCH                 | บริษัท โชคธานี จำกัด         |
+-------------------------------------------+--------------------------+
| STEPHANIE , เครื่องแบบเฉพาะกิจ               | บริษัท ภูมิกาญจน์ จำกัด        |
+-------------------------------------------+--------------------------+

- ผู้จัดจำหน่ายแต่ละรายมีสัดส่วนไม่เกินร้อยละ 30 ของรายได้รวมในระยะ 3 ปีที่ผ่านมา

  - สาระสำคัญของสัญญาจัดจำหน่ายอายุสัญญา เงื่อนไข

  - ไม่มี -